b'\n_START_ARTICLE_\nDen Katolsk-Apostolske Kirke (K\xc3\xb8benhavn)\n_START_PARAGRAPH_\nDen Katolsk-Apostolske Kirke p\xc3\xa5 hj\xc3\xb8rnet af Gyldenl\xc3\xb8vesgade og N\xc3\xb8rre S\xc3\xb8gade er en kirke i K\xc3\xb8benhavn tilh\xc3\xb8rende den Katolsk-apostolske menighed. Kirken har ikke v\xc3\xa6ret anvendt i \xc3\xa5revis og bliver muligvis revet ned._NEWLINE_Den 14. december 1869 k\xc3\xb8btes grunden til den nuv\xc3\xa6rende bygning p\xc3\xa5 1620 kvadratalen (= 630 m\xc2\xb2) for en k\xc3\xb8besum p\xc3\xa5 7285 rigsbankdaler. Grundstenen til byggeriet nedlagdes 12. oktober 1870, og kirken stod f\xc3\xa6rdig i juli 1871 og blev indviet 1. august 1871. Kirken er tegnet af John Belcher & Son, London, og kostede ca. 17.000 rigsbankdaler (ca. 50.000 kr. i 1900-kroner). Kondukt\xc3\xb8r for arbejdet var arkitekten Emanuel Christie Fleischer, som ogs\xc3\xa5 var del af trossamfundet._NEWLINE_Kirken er bygget p\xc3\xa5 granitsokkel af mursten i engelsk nygotisk stil og best\xc3\xa5r af langskib og smallere kor, i alt 116 fod i l\xc3\xa6ngden med h\xc3\xb8jt skifert\xc3\xa6kket tag samt et lille t\xc3\xa5rn med spir ved gavlfacaden ud mod Gyldenl\xc3\xb8vesgade. Foran facaden er der en lille forhal. Det indre har spidsbuet t\xc3\xb8ndehv\xc3\xa6lving. Foruden h\xc3\xb8jalteret i koret er der i et lille, ved to spidsbue\xc3\xa5bninger og en s\xc3\xb8jle, fra skibet adskilt kapel et sidealter; lige overfor er pr\xc3\xa6dikestolen. En gammel granitd\xc3\xb8befonts kumme stammer fra Torup Kirke. Over indgangen er et orgelpulpitur. I t\xc3\xa5rnet er der portnerbolig og i en sidebygning 3 sakristier._NEWLINE_Oprindelig var kirkebygningen malet gul med r\xc3\xb8de b\xc3\xa5nd, men da den i 1894 tr\xc3\xa6ngte til at blive malet, blev den helt r\xc3\xb8d, hvilket varede en snes \xc3\xa5r, s\xc3\xa5 blev den atter gul med de oprindelige r\xc3\xb8de b\xc3\xa5nd. Ved senere nymalinger er den blevet helt gul, og denne farve er fastholdt._NEWLINE_Grunden under kirken var bl\xc3\xb8d, og i tidens skik byggede man p\xc3\xa5 en fundering af risknipper og egebj\xc3\xa6lker, et s\xc3\xa5kaldt "slyngv\xc3\xa6rk". S\xc3\xa5 l\xc3\xa6nge dette fundament holdes fugtigt af grundvandet, fungerer det up\xc3\xa5klageligt, men uheldigvis sank grundvandstanden, s\xc3\xa5 kirken sank lidt med. I 1960\'erne blev det n\xc3\xb8dvendigt at foretage en fuldst\xc3\xa6ndig underst\xc3\xb8bning af hele bygningen, hvilket skete skridt for skridt i 1966-68._NEWLINE_Den store roset ud mod Gyldenl\xc3\xb8vesgade blev udtaget i 1984-85, da dens indfatning af cement var forvitret, skaden udbedret ved nyst\xc3\xb8bning og rosetten genindsat. Den oprindelige indfatning h\xc3\xb8rte til det tidligst kendte cement/beton arbejde i landet og blev derfor unders\xc3\xb8gt af Teknologisk Institut._NEWLINE_Kirkens orgel stammer fra 1921, er pneumatisk og har efter en udvidelse i 1931 22 stemmer. Det er fra Marcussen & S\xc3\xb8n, Aabenraa. Kirken var oprindeligt opvarmet med store \xe2\x80\x93 n\xc3\xa6ppe s\xc3\xa6rligt effektive \xe2\x80\x93 kakkelovne. I 1924 blev der indlagt centralvarme med koksfyr og allerede i 1943 \xc3\xa6ndredes det til fjernvarme._NEWLINE_Kirkens fremtid er uvis. Kirken skal st\xc3\xa5 tavs hen og m\xc3\xa5 kun bruges til forberedelse af Kristi genkomst \xe2\x80\x93 ellers skal den if\xc3\xb8lge trossamfundets forskrifter rives ned, og inventaret br\xc3\xa6ndes. Indtil videre bliver den dog troligt vedligeholdt.'